钦定古今图书集成/明伦汇编/氏族典/第331卷 > 刘表
## 钦定古今图书集成/明伦汇编/氏族典/第331卷 > 刘表

按《后汉书刘表传》，“表字景升，山阳高平人，鲁恭王之
后也。辟大将军何进掾。初平元年，长沙太守孙坚杀
荆州刺史王叡，诏书以表为荆州刺史。及李傕入长
安，表遣使奉贡。傕以表为镇南将军、荆州牧，封成武
侯。建安二十三年，疽发背卒。二子琦、琮。表初以琦貌
类于己，甚爱之。后为琮娶其后妻蔡氏之侄，蔡氏遂”
爱琮而恶琦，毁誉之言，日闻于表。表宠耽后妻，每信
受焉。又妻弟蔡瑁及外甥张允，并淂宠于表，又睦于
琮，而琦不自宁。会表将江夏太守黄祖为孙权所杀，
琦遂求代其任。及表病甚，琦归省疾，允等遏于户外，
使不得见，琦流涕而去，遂以琮为嗣。琮以侯印授琦，
琦怒，投之地，将因奔丧作难。会曹操军至，琦走江南。
琮举州请降，操以琮为青州刺史，封列侯。操后败于
赤壁，刘备表琦为荆州刺史。明年卒。